Hvernig ætli Reykvíkingum þætti það ef þeir kæmust ekki til Suðurlands nema aka fyrst norður til Blönduóss og þaðan suður yfir Kjöl ? Þetta er sú staða sem uppi er á Vestfjörðum alla vetur og Vestfirðingar þurfa að glíma við í sínum daglegum störfum . Þessum samgönguerfiðleikum var lýst á myndrænan hátt í frétt Stöðvar 2 í kvöld . Starfsmenn Orkubús Vestfjarða í Mjólkárvirkjun eru meðal þeirra sem eiga hvað erfiðast með að komast til vinnu . Hrafnseyrarheiði og Dynjandisheiði eru ófærar mánuðum saman og eina leiðin í virkjunina þessar vikurnar er að starfsmennirnir sigli á báti frá Bíldudal , segir Kristján Haraldsson orkubússtjóri . Það virkar kannski einfalt að aka frá Þingeyri 33 kílómetra í botn Arnarfjarðar en þegar vegirnir eru ófærir , eins og verið hefur frá áramótum , þarf að taka 500 kílómetra aukakrók ; um Djúp , Hólmavík , suðurfirðina og til Bíldudals og sigla svo 20 kílómetra með báti . Ástæðan er fannfergi á Dynjandisheiði og Hrafnseyrarheiði , sem þýðir að þær gætu verið lokaðar fram á vor . Stundum er ekki hægt að opna heiðarnar fyrr en komið er fram á vor , eins og þegar þessi mynd var tekin af snjóblásara á Dynjandisheiði í maímánuði árið 1995 . Mynd / Stöð 2 . Starfsmenn Dýrfisks eru annað dæmi en þeir neyðast til að taka samskonar aukakrók milli starfsstöðva í Tálknafirði og Dýrafirði . Oddviti Tálknafjarðar , Eyrún Ingibjörg Sigþórsdóttir , sem við hittum á Ísafirði á leið á fund , er enn eitt dæmið um þessar ótrúlega erfiðu samgöngur innan Vestfjarða . Í stað þess að aka þjóðveginn beint til Ísafjarðar varð hún að taka áætlunarflug frá Bíldudal til Reykjavíkur og fljúga síðan þaðan til Ísafjarðar . „ Ég fer að heiman á hádegi á sunnudegi til Reykjavíkur . Þaðan tek ég flug í morgun , á mánudagsmorgni , og sit fundinn . Flýg til Reykjavíkur í kvöld og svo aftur heim á þriðjudegi . Þannig að það fara þrír dagar í þennan eina fund hjá mér , ” sagði Eyrún . Jarðgöng milli Dýrafjarðar og Arnarfjarðar og vetrarvegur um Dynjandisheiði , er það sem Vestfirðingar hrópa á . Kristján orkubússtjóri er farinn að gera sér vonir um að hægt verði að aka í gegn árið 2018 . Eyrún segir samgöngunar hafa versnað . Þegar hún flutti á Tálknafjörð fyrir 22 árum hafi samgöngurnar verið mun betri . Bæði var áætlunarflug milli Bíldudals og Ísafjarðar og einnig var hægt að fá far með strandferðaskipum milli fjarða . Milljarðauppbygging fiskeldis á Vestfjörðum kallar á stórfelldar vegabætur strax , segir framkvæmdastjóri Arnarlax . Vegirnir eru ónýtir . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .